text: Far og datter sammen i byrådet
  23 november 2017 kl. 09.59
  
  Ikke alene mere end doblede Sønderborgs borgmester Erik Lauritzen (S) sit stemmetal ved tirsdagens kommunalvalg. Han fik også den tillægsgave, at datteren Didde også blev valgt ind i byrådet for Socialdemokratiet.
  - Jeg glæder mig sindsygt til at få hende med, siger han til TV SYD.
  Han fik selv 8.024 personlige stemmer mod 3.629 for fire år siden. Didde Lauritzen kom ind som nummer tre på listen med 814 stemmer.
  - Det bliver spændende. Så skal vi jo have nogle diskussioner hjemme ved køkkenbordet, for vi er bestemt ikke enige om alt, erkender den stolte fader.
  Han ser noget af sig selv i datteren og på mindst ét punkt, kommer han på noget af en opgave.
  - Hun har sin fars temperament, og det skal jo på et tidspunkt tøjles. Det må vi se at få gjort, siger Erik Lauritzen.
  